# Bestyrelsesmøde

## 8. juni 2017

**UDSENDT DAGSORDEN:**

1. **Godkendelse af dagsorden og referat fra sidste bestyrelsesmøde**
2. **Siden sidst**
	1. HM
	2. Elevrådsformanden
3. **Status på gymnasiereformen**
4. **Økonomi**

Bilag A: Budgetopfølgning for 2017 skolen

Bilag B: Budgetopfølgning for 2017 kostafdelingen

1. **AT påbuddet afsluttet**

Bilag C

Under dette punkt vil der være en rundvisning i de renoverede lokaler

1. **Fremtidige bygge- og renoveringsprojekter**
2. **International Baccalaureate**

Bilag D

1. **Orienteringsbrev fra Undervisningsministeriet**

Bilag E

1. **Resultatlønskontrakt, merarbejde og lønforhandling**
* Evaluering af ledelsens merarbejde og af rektors resultatlønskontrakt for 2016-17
1. Bilag F: Evaluering af resultatlønskontrakten
2. Bilag G: Ledelsens merarbejde
* Ny resultatlønskontrakt 2017-18
1. Bilag H: Udkast til ny resultatlønskontrakt
* Lønforhandling ledelsen
1. Bilag I:
2. **Kommende bestyrelsesmøder**
* 28. september 2017
* 12. december 2017
* 15. marts 2018
* 12. juni 2018
1. **Evt.**

**Umiddelbart efter spisningen drøftes vedtægtsændringer.**

Her deltager Stig Glent-Madsen, Ann-Dorte Christensen og Helge Markussen og øvrige interesserede er meget velkomne til at deltage. Der skal dog mindst udpeges en elevrepræsentant og en lærerrepræsentant.

Deltagere: formand Stig Glent-Madsen, næstformand Peter Rasmussen, Gudrun Bjerregaard, Claus Dithmer, Britt Møldrup, Søren Jæger Rahbek, Mille Schacht-Magnussen, rektor Helge Markussen, vicerektor Marianne Westergaard og økonomichef Lena Mørch Nielsen. Afbud fra: Ann-Dorte Christensen og Lone Langballe.

**REFERAT**

1. Formand Stig Glent-Madsen bød velkommen. Referatet fra sidste møde blev sammen med dagsordenen godkendt. Rundvisningen under punkt 5 blev udsat til næste møde i september.
2. Siden sidst HM:
3. Viborg Katedralskoles samarbejde med Viborg Kommune er desværre ikke optimalt for øjeblikket. Uddannelsesmessen, som skal være i Tinghallen i september, er netop ved at blive planlagt. Viborg Katedralskole har ønsket 2 stande, da skolen udbyder 2 forskellige ungdomsuddannelser, men dette er der givet afslag på, hvilket ledelsen på Viborg Katedralskole er meget uforstående over for. Viborg Kommune har arbejdet sammen med Viborg Katedralskole på at få en international uddannelse til byen. Uddannelsen er nu i byen og kendskabet skal udbredes, men her stopper så indsatsen fra Viborg Kommunes side. Viborg Katedralskole har fået tilsendt en oversigt over standende på messen. Oversigten viser desværre en stor forskel på, hvor mange kvadratmeter den enkelte uddannelse har til rådighed. De 2 STX gymnasier i byen har hver fået 48 kvadratmeter. Begge gymnasier har flere uddannelser henholdsvis HF, EUX og IB. Midtbyens gymnasium, der dækker 2 uddannelser (HHX og HTX) er tildelt 72 kvadratmeter til sammen. Det er fra politisk side ønsket, at flere vælger de erhvervsfaglige uddannelser i stedet for de gymnasiale uddannelser. HHX og HTX er ikke erhvervsfaglig uddannelser men gymnasiale uddannelser, og der er ikke et politisk mål om at flytte elever hertil. Viborg Katedralskoles bestyrelse og ledelse er derfor uforstående overfor forskelsbehandlingen. De erhvervsfaglige uddannelser har en stor stand på messen, hvilket der er stor forståelse for. Det er vigtigt, at de unge mennesker får en ligeværdig introduktion til ungdomsuddannelserne sammen med deres forældre.
4. På Viborg Katedralskole var der 13 lærere, som var indstillet til Politikkens undervisningspris 2017, hvilket er rigtig flot. Det er elever fra skolen, som har indstillet lærerne.
5. Der har været afholdt flere arrangementer siden sidst. Den årlige filmfestival for mediefagseleverne var igen i år en succes. Talentholdet i drama har afholdt en forestilling med skuespil på højt niveau. Der har igen i år været en fantastisk forårskoncert, hvor man år efter år får en fantastisk oplevelse med skolens mange dygtige musikelever. Søndersøløbet var igen i år et tilløbsstykke med 130 deltagere fra Viborg Katedralskole. Det var et flot syn med alle de sorte trøjer med VK logo på. Mange gør en stor indsats ved disse arrangementer.
6. Der foregår meget talentarbejde på Viborg Katedralskole. Skolen har lige fået uddannet 2 talentvejledere, som allerede nu gør et stort stykke arbejde for skolens mange dygtige elever. Skolen sender for eksempel mange elever på ScienCamps og andre talentaktiviteter. 2 af skolens elever er gået videre i OL i science. 1 elev skal repræsentere Danmark i Rio og 1 elev på Bali. Det er OL i henholdsvis fysik og matematik. Begge elever har fra skolestart fået særligt tilrettelagte forløb, så de har kunnet udvikle deres store talent inden for naturvidenskab og matematik.
7. Viborg Katedralskole er blevet pålagt at ansætte en kontorelev i finansåret 2017. Finansministeriet uddeler hvert år en kvote af EUD elever, hvor Undervisningsministeriet er tildelt 370. Umiddelbart efter sommerferien igangsættes en ansættelse. Bestyrelsen blev gjort opmærksom på, at der ikke i budgettet er taget højde for en ansættelse, da beskeden fra Undervisningsministeriet først er kommet 31. maj 2017.

Senatet:

1. Søren fortalte at hovedtemaet i Senatet er undervisningsevaluering. Hvilke spørgsmål er relevante og hvordan og hvornår skal der evalueres.
2. Økonomien i Senatet er god igen efter at kontoen var tom for 1 år siden.

1. Marianne Westergaard orienterede om status på gymnasiereformen. Bekendtgørelse og lærerplaner er kommet. Det foreløbige arbejde med reformen på Viborg Katedralskole passer rigtig godt i forhold til både bekendtgørelse og lærerplaner. Der er rigtig mange lærere, som er involverede i arbejdet. Viborg Katedralskole har søgt om at komme med i et projekt om karakterfrie klasser for 4 af de kommende 1.g klasser. Projektet ligger fint i forlængelse af skolens øvrige handleplaner og pædagogiske indsatsområder.
2. Lena Mørch Nielsen orienterede om status på økonomien pr. 31. maj 2017. Indtægtssiden forventes uændret i forhold til antal elever. Der skal dog tages højde for at tælledagen for 1.g, preIB og IB1 er flyttet fra 20. skoledag efter ferien til 60. skoledag, hvilket gør budgettet mere usikkert i år end tidligere. Efter budgetopfølgning på udgiften til lærerlønnen har ledelsen besluttet, at der ikke skal ske yderligere besparelser på lærerlønnen i skoleåret 2017/18 ud over de besparelser, som allerede blev effektueret i 2016/17, da budgettet umiddelbart hænger sammen med den nuværende normering. Der ansættes flere lærere, da der er udvidet med 2 klasser i forhold til 2016/17. Indtil videre arbejdes der med 13 1.g klasser i efteråret, men ved studieretningsvalget i efteråret vil elevtallet afgøre om der eventuelt kun skal være 12 klasser. Udgifterne til etape 3 og 4 af renoveringen samt etableringen af ventilation er desværre blevet markant større end arkitekterne havde forudsagt i deres overslag. I forhold til sidste budgetopfølgning er der ca. 1 mio. kr. mere i udgifter, hvilket skyldes uforudsete udgifter i selve renoveringen på ca. 900.000 kr. samt ca. 85.000 kr. i ekstra tilkøb. I projektet er afsat 10% af håndværkerudgifterne til uforudsete udgifter. Beløb ca. 1.2 mio. kr. Udgifterne er ved budgetstatus den 22. maj 2017 i stedet ca. 2.1 mio. kr. Helge Markussen skal have et møde med direktøren for arkitektfirmaet Kjaer og Richter og en repræsentant fra firmaet Ginnerup, som skal forklare den markante overskridelse. Ud over udgifterne til etape 3 og 4 har der, som fortalt på mødet i marts, været ekstra tilkøb på ca. 700.000 kr. til lovliggørelse af gasinstallationerne og et ældre ventilationsanlæg m.m. Arkitekthonoraret for de ekstra tilkøb udgør ca. 85.000 kr., så det samlede ekstra tilkøb pr. 22. maj 2017 er ca. 785.000 kr. Forbruget på almindelig vedligeholdelse er i forhold til ovenstående sat i bero, så kun uopsættelige reparationer og lignende gennemføres. Der har endnu ikke været en udmelding om, at der kommer en dispositionsbegrænsning for 2017. Skolens reserve er indtil videre reserveret til en eventuel dispositionsbegrænsning. Der kan grundet udskiftning i personalet være afvigelser i feriepengeforpligtelsen, men dette kan først endelig udregnes ved budgetopfølgningen i september 2017.

Kollegiets økonomi er som forventet. Værkerne fra Statens kunstfond er ved at være på plads på kollegiet i både spisesal, pejsestue og forhal. Statens kunstfond har også givet tilsagn om at bistå i nyskabelsen af kollegiehaven.

1. Helge Markussen kunne fortælle, at arbejdet med at udbedre Arbejdstilsynets påbud om ventilation nu er færdig. Det har været en lang og hård proces. Desværre har det for en del af skolens elever betydet, at der i alle 3 år af deres gymnasietid har været ombygning, men heldigvis står alle lokaler nu flotte og ventilerede. Der måles i øjeblikket på, hvor godt systemerne virker, men da skolen er i midt i eksamenstiden afspejler brugen af lokalerne ikke helt hverdagen. En helt korrekt måling kan først foretages i august, hvor skolen er tilbage til en normal hverdag. Men det er virkelig blevet en flot skole, som vi er mange, der glædes over hver dag.
2. Helge Markussen fortalte om fremtiden i forhold til bygge- og renoveringsprojekter. Først og fremmest trænger alle både elever, lærere, pedeller, rengøringspersonale og kontorpersonale til arbejdsro. Det har været en lang og hård proces, men det har bestemt været det værd. Korkgulvene på gangene skulle efter planen skiftes i sommerferien. Vi var nået frem til en mørk kork, der svarer til den nuværende farve, men projektet er desværre blevet forsinket, da Kulturarvsstyrelsen ikke har godkendt dette. Det er Kulturstyrelsens vurdering, at korkgulvene oprindeligt har været lyse. Med tiden har disse gulve fået behandling af fernis, men muligvis også andre produkter, så de i dag står meget mørkebrune. Kulturarvsstyrelsen ønsker, at der igen lægges lyse korkgulve og at disse med tiden ældes og bliver brune. Dette kan dog være svært at tro lykkes, da tidligere tiders fernis for længst er blevet forbudt at anvende grundet indholdet af kemikalier. Bestyrelsen besluttede, at afgørelsen fra Kulturarvsstyrelsen ikke umiddelbart skal accepteres, da alle rundt om bordet var enig om, at lyse gulve passer dårligt til bygningen. Bestyrelsen ønsker, at ledelsen igen kontakter Kulturarvsstyrelsen for at lade sagen vurdere igen. Det var planen at lægge nye korkgulve i sommerferien, men bestyrelsen besluttede at udskyde lægningen af nye gulve til vi har undersøgt om det er muligt at appellere sagen. Niels Vium, den tidligere kongelige bygningsinspektør, skal kontaktes for eventuel vejledning i sagen.

I forbindelse med skolens 90 års bygningsjubilæum arbejdes der på en tidslinje. Tidligere og nuværende lærere arbejder sammen med arkitekt og ledelse på en tidslinje, som skal hænges op eller stå i montre på 2. sal på skolen.

De næste renoveringsprojekter er blandt andet i Kentaurhaven, elevkantinen, elevgangene, biblioteket og øvrige elevområder. Økonomien vil afgøre, hvor hurtigt projekterne kan igangsættes. Arkitekten arbejder med både udseende og budgetoverslag.

Arkitektfirmaet Kjaer & Richter har sendt et nyt udkast til Auditorium og ekstra lokaler i den nye bygning, som eventuelt skal placeres, hvor det gamle billedkunsthus er i dag. Bygningen er helt igennem fantastisk, den opfylder dog ikke alle ønsker til antallet af lokaler, og prisen er meget langt fra, hvad der er realistisk for Viborg Katedralskole selv at finansiere. Der skal nu arbejdes med at søge fonde om tilskud. Bestyrelsen besluttede, at give ledelsen mandat til at bruge nogle økonomiske midler til at købe hjælp til at søge fonde. Der findes professionel hjælp til netop sådan et projekt.

1. Stig Glent-Madsen og Helge Markussen orienterede kort om baggrunden for IB og om de udfordringer, som en ny uddannelse giver. Det kræver fortsat hårdt arbejde at udbrede kendskabet til skolen og det varer noget tid inden de gode resultater kendes vidt og bredt. Helge Markussen kunne fortælle, at det giver mange sidegevinster at have en uddannelse som IB. Blandt andet kommer der ansøgere til lærerjobs fra hele verden og det kan være meget svært at gennemskue uddannelsesniveauet, og det er jo indtil videre også meget begrænset, hvor mange timer der kræves i et enkelt fag på IB. De udenlandske ansøgere kan jo ikke undervise på den danske STX uddannelse, da de ikke taler dansk.
2. Lena Mørch Nielsen redegjorde kort for, hvordan Viborg Katedralskole opfylder kravene i brevet fra Undervisningsministeriet. Enkelte ting skal justeres i forhold til brevet, hvilket sker hurtigst muligt, men det er heldigvis kun småting.
3. Helge Markussen redegjorde kort for arbejdet med resultatlønskontrakten og understregede de områder, hvor ledelsen var lykkedes med at opfylde målene. Han gjorde endvidere opmærksom på de punkter, hvor målene endnu ikke var nået. Der var lejlighed til at stille spørgsmål og kommentere på den skriftlige og mundtlige rapportering.

Mødet blev under dette punkt herefter fortsat uden deltagelse af Lena Mørch Nielsen, Marianne Westergaard og Helge Markussen. De deltog dog under bestyrelsens opsummering af drøftelserne.

Bestyrelsens medlemmer var enige om, at Helge Markussen og den øvrige ledelse havde ydet en stor indsats, der havde resulteret i, at langt hovedparten af de i resultatkontrakten opstillede mål var opfyldt. Den overordnede økonomistyring var god, stort elevoptag, lavt elevfrafald, god anvendelse af personaleressourcer, større fokus på pædagogisk udvikling og god styring af en vanskelig byggeproces. Samtidig blev det tilkendegivet, at ledelsen i højere grad fungerede som et team, og at den vanskelige proces med besparelser/effektiviseringer havde haft en god inddragelse af personalet, hvilket havde givet et øget grad af fællesskabsfølelse. Intern dialog og trivsel skal der fortsat arbejdes aktivt med, men det var opfattelsen, at ledelsen havde vist, at den ville, og at retningen var positiv. Helge Markussen og den øvrige ledelse optrådte åbent, imødekommende og lyttende.

I forhold til resultatkontrakten var der mindre mål, der endnu ikke var nået, herunder elevoptag på IB, bedre integration af IB-elever, kantineforhold og tilstrækkelig lyddæmpning af lærerværelset.

I forhold til spørgsmålet om honorering for merarbejde blev der taget udgangspunkt i det udarbejdede bilag, og det blev anerkendt, at 2016/2017 havde budt på en del ekstra arbejde, herunder med byggeproces og etablering af yderligere kollegiepladser samt aflastning for Helge Markussens arbejde i bestyrelsen for Danske Gymnasier.

Konklusionen for så vidt angår udbetaling i henhold resultatkontrakten blev, at Helge Markussen skal have udbetalt 90% af den samlede ramme på 140.000 kr., samt 30.000 kr. for merarbejde.

Endvidere bestemte bestyrelsen, at Helge Markussen bemyndiges til at udbetale resultatløn til den øvrige ledelse samt vederlag for merarbejde. Bestyrelsen anbefalede, at det sker med 90 % af rammen på 260.000 kr., og at der som vederlag for merarbejde udbetales samlet 105.000 kr. Helge Markussen foretager den nærmere fordeling.

Bestyrelsen drøftede tillige formandens oplæg til en egentlig lønregulering for Helge Markussen og den øvrige ledelse.

Der var enighed om opbakning til anmodningen om et nyt cheflønstillæg for Helge Markussen på yderligere 100.000 kr. Når svaret for ministeriet foreligger, skal spørgsmålet igen behandles af bestyrelsen, men udgangspunktet er, at man vil tiltræde det niveau, som ministeriet giver tilladelse til.

For så vidt angår den øvrige ledelse var der ligeledes opbakning til, at Helge Markussen fik bemyndigelse til at regulere den faste løn, således at den for nuværende kommer til at svare til gennemsnittet af det øvre kvartil for andre vicerektorer og øvrige lederes faste løn.

Det blev samtidig understreget, at Helge Markussens forventede lønstigning og den øvrige ledelses stigning i den faste løn, vil betyde, at muligheden for fremover at optjene engangsvederlag for merarbejde ville være mere begrænset, men dog ikke udelukket.

Bestyrelsen besluttede, at udkastet til den nye resultatlønskontrakt for 2017/18 først skal drøftes på næste bestyrelsesmøde den 28. september 2017.

1. Kommende bestyrelsesmøder
* 28. september 2017
* 12. december 2017
* 15. marts 2018
* 12. juni 2018
1. Intet

Referent Lena Mørch Nielsen

Stig Glent-Madsen Peter Rasmussen Lone Langballe

formand næstformand

Gudrun Bjerregaard Ann-Dorte Christensen

Claus Dithmer Britt Møldrup

Søren Jæger Rahbek Mille Schacht-Magnussen